彥博見和暑中之作殊有新功復用韻謝
作者：李流謙
朝代：宋

paragraphs: 風雅有正宗，太山視丘垤。
識者了珉玉，不爾遠堯桀。
咸韶久不作，日月遭薄蝕。
空谷閉窈窕，市倡矜半額。
誰知三百篇，學仙要仙骨。
二南俱賢聖，展卷神已接。
孝子或失愛，淑婦有不答。
微言出宛轉，幽憤破藴結。
側耳無絃音，策策風振葉。
少陵乃冢嫡，豈止論瓜葛。
涪翁異代友，俱作蟬蛻殻。
鼓旗付後山，掌股戯孟獲。
眼明見賢宗，我欲焚破篋。
明珠不易得，收功在勤苶。
一洗蛙與黽，騷壇許授職。